<classify> MKUU wa Wilaya ya Kibaha mkoani Pwani, Assumpter Mshama ametoa siku tatu kwa wafugaji waliokuwa kwenye bonde la Mto Ruvu kwenye vijiji vinavyozunguka bonde hilo kuondoka na kwenda eneo la Ranchi ya Taifa Narco Ruvu iliyopo Kata ya Ruvu wilayani Bagamoyo ili kuondoa migogoro iliyopo baina ya wakulima na wafugaji.Ametoa agizo hilo kwenye Kijiji cha Kwala alipozungumza hatma ya mgogoro wa kijiji hicho kati ya wafugaji na wakulima wa Kata ya Kwala ambao umedumu kwa kipindi kirefu na kusababisha uvunjifu wa amani kutokana na wafugaji kulisha mifugo kwenye mashamba ya wakulima.Jambo la kushangaza wafugaji hao wamekuwa wakilisha kwenye mashamba ya wakulima hali ambayo imekuwa ikisababisha malalamiko na hata wanapokwenda kwenye vyombo vya sheria wafugaji hao licha ya kutenda makosa, lakini wamekuwa wakishinda kesi, amesema Mshama.Alisema kila wakati wamekuwa wakichukua hatua mbalimbali kwa wafugaji hao ikiwamo kuikamata mifugo yao, lakini inapofika kwenye vyombo vya kisheria, wafugaji wamekuwa wakishinda kesi na kusababisha malalamiko.Kamati ya kusuluhisha migogoro ya wilaya ilifanya kazi hii lakini bado wafugaji hao wameshindwa kufikia suluhu hadi wasuluhishi wa kitaifa walipokuja na kufanya uchunguzi na maamuzi ndiyo yametolewa kuwa wafugaji waondoke na kwenda huko walikopangiwa, amesema Mshama.Aidha, alisema kijana mmoja alilishiwa mahindi shambani kwake kisha wafugaji wakachoma moto nyumba yake pikipiki na magunia 20, wakachoma moto na pikipiki na kuichoma nyumba, lakini mfugaji aliyetenda kosa hilo yeye ndiyo alishinda kesi kwa kweli wakati wa kutekelezwa majukumu ya sheria ni vema na busara ikatumika.Mkurugenzi Msaidizi katika Wizara ya Mifugo na Uvuvi na Mwenyekiti wa Timu ya Kitaifa ya kufuatilia na kutatua migogoro ya wafugaji na watumiaji wengine wa ardhi wakiwemo wakulima, Dk Martin Ruheta alisema wafugaji hao wanapaswa kuondoka eneo hilo na kwenda huku walikopangiwa ambapo kuna majani na maji.Dk Ruheta alisema baada ya kupitia taarifa mbalimbali kuhusu mgogoro huo, waliwashauri wafugaji wapunguze mifugo kwa kuiiuza ili kuondoa migogoro, hivyo wamewataka wafugaji waondoke na kwenda Narco kutunziwa huko.Mwenyekiti wa Halmashauri ya Wilaya ya Kibaha ambaye pia ni Diwani wa Kwala, Mansour Kisebengo amesema suala la wafugaji ni changamoto kubwa kutokana na kulisha mifugo kwenye mashamba ya wakulima na kusababisha ugomvi wa mara kwa mara.Awali, Makamu Mwenyekiti wa Chama cha Wafugaji Tanzania CCWT, Esta Moreto amesema chama kimeridhia maamuzi yaliyotolewa na tume hiyo ya wafugaji hao kuondoka ila wanaomba familia za wafugaji zibaki wakiwemo akinamama na watoto ila mifugo iondoke.Moreto amesema wamekuwa wakitoa elimu kwa wafugaji namna ya kuishi na wakulima ili kuondoa migogoro, lakini baadhi wamekuwa hawafuati utaratibu na kusababisha migogoro isiyokuwa na maana.waishi kwa amani.  <topic>: KITAIFA 